טור מנוקד אורח חיים תצה
"בַּחֹדֶשׁ הָרִאשׁוֹן בְּאַרְבָּעָה עָשָׂר יוֹם לַחֹדֶשׁ בֵּין הָעַרְבָּיִם פֶּסַח לַה' וְגוֹ'. וּבַחֲמִשָּׁה עָשָׂר יוֹם לַחֹדֶשׁ הַזֶּה חַג הַמַּצּוֹת וְגוֹ'. כָּל מְלֶאכֶת עֲבֹדָה לֹא תַעֲשׂוּ" (וַיִּקְרָא כג), וְכֵן נֶאֱמַר בַּשְּׁבִיעִי שֶׁלּוֹ, וּבָרִאשׁוֹן וּשְׁמִינִי שֶׁל חַג, וּבַעֲצֶרֶת, וְרֹאשׁ הַשָּׁנָה.
הִלְכָּךְ כָּל מְלָאכָה הָאֲסוּרָה בְּשַׁבָּת אֲסוּרָה בְּיוֹם טוֹב.
חוּץ מִמְּלֶאכֶת אוֹכֵל נֶפֶשׁ, דִּכְתִיב (שְׁמוֹת יב,טז): "אַךְ אֲשֶׁר יֵאָכֵל לְכָל נֶפֶשׁ הוּא לְבַדּוֹ יֵעָשֶׂה לָכֶם", וּתְנָן - 'אין בין יום טוב לַשַּׁבָּת אלא אוֹכֵל נפש בִּלְבַד', שֶׁמֻּתָּר בְּיוֹם טוֹב.
חוּץ מֵהוֹצָאָה וְהַבְעָרָה - שֶׁמִּתּוֹךְ שֶׁהֻתְּרוּ לְצֹרֶךְ אוֹכֵל נֶפֶשׁ, הֻתְּרוּ נַמִּי שֶׁלֹּא לְצֹרֶךְ, וּבִלְבַד שֶׁיְּהֵא בָּהֶן צֹרֶךְ קְצָת, כַּאֲשֶׁר יִתְבָּאֵר בְּעֶזְרַת הַשֵּׁם.
וְכֵן מַכְשִׁירֵי אֹכֶל נֶפֶשׁ - כֵּיוָן שֶׁצָּרִיךְ לְתִקּוּן הָאוֹכְלִין, מֻתָּר לַעֲשׂוֹתָן בְּיוֹם טוֹב.
וּכְגוֹן שֶׁאִי אֶפְשָׁר לַעֲשׂוֹתָן מֵאֶתְמוֹל, אֲבָל אִם הָיָה אֶפְשָׁר לוֹ לַעֲשׂוֹתָן מֵאֶתְמוֹל אָסוּר לַעֲשׂוֹתָן בְּיוֹם טוֹב.
אֲבָל שָׁאַר כָּל הַמְּלָאכוֹת אֲסוּרוֹת בְּיוֹם טוֹב וְלוֹקִין עֲלֵיהֶן.

וּקְצִירָה וּטְחִינָה וּבְצִירָה וּסְחִיטָה – אַף עַל פִּי שֶׁהֵן אֹכֶל נֶפֶשׁ אֲסָרוּם חֲכָמִים.
וּפֵרַשׂ רִ"י הַטַּעַם - לְפִי שֶׁאָדָם רָגִיל לִקְצֹר שָׂדֵהוּ, וְלִבְצוֹר כַּרְמוֹ כְאֶחָד, וְלִדְרֹךְ כָּל עֲנָבָיו, וְלִטְחֹן הַרְבֵּה בְּיַחַד, וְחָשׁוּ חֲכָמִים שֶׁאִם הָיוּ מַתִּירִין בְּיוֹם טוֹב, הָיָה קוֹצֵר כָּל שָׂדֵהוּ, וּבוֹצֵר כָּל כַּרְמוֹ, וְדוֹרֵךְ כָּל עֲנָבָיו, וְיִמָּנַע מִשִּׂמְחַת יוֹם טוֹב.
וְכֵן צֵידָה אָסְרוּ – שֶׁפְּעָמִים שֶּׁתַּעֲלֶה בִּמְצוּדָתוֹ דָּגִים הַרְבֵּה.
וּבִירוּשַׁלְמִי מַסְמִיךְ לְהוּ כּוּלְּהוּ אַקְּרָאֵי.

וְיֵשׁ דָּבָר שֶׁהֶחְמִירוּ בּוֹ יוֹתֵר מִבְּשַׁבָּת –  כְּגוֹן בְּאִסּוּר מֻקְצֶה לְרַב אַלְּפַס, דְּאַף עַל גָּב דְּקָיְימָא לָן בְּשַׁבָּת כְּרַבִּי שִׁמְעוֹן, בְּיוֹם טוֹב פָּסַק כְּרַבִּי יְהוּדָה, לְפִי שֶׁהוּא קַל וְהֶחְמִירוּ בּוֹ כְּדֵי שֶׁלֹּא יָבוֹאוּ לְזַלְזֵל בּוֹ.
וְכֵן כָּתַב בַּשְּׁאֵלְתּוֹת.
וְכֵן פָּסַק הָרַמְבַּ"ם זָ"ל.
אֲבָל בַּעַל הֲלָכוֹת גְּדוֹלוֹת וְרַשִׁ"י וְרִ"י וְרַבֵּנוּ תָּם פּוֹסְקִים כְּרַבִּי שִׁמְעוֹן – בֵּין בְּשַׁבָּת בֵּין בְּיוֹם טוֹב.
אֶלָּא שֶׁרַבֵּנוּ תָּם הָיָה מֵחַלֵּק לוֹמַר – שֶּׁאֵין הֲלָכָה כְּרַבִּי שִׁמְעוֹן אֶלָּא בְּמֻקְצֶה, אֲבָל בְּנוֹלַד הֲלָכָה כְּרַבִּי יְהוּדָה.
וְכֵן רַבֵּנוּ חֲנַנְאֵל פָּסַק כְּרַבִּי שִׁמְעוֹן אַף בְּיוֹם טוֹב, אֶלָּא בְּמֻקְצֶה מֵחֲמַת אִסּוּר וְנוֹלַד פָּסַק כְּרַבִּי יְהוּדָה בְּיוֹם טוֹב.